Au nom de notre Seigneur, Amen. Lan de lincarnation dicellui courrant mil IIIIc vint et cinq, le neufviesme jour du mois de juing. Je, Huguenin Berget de Paigney, demourant es Barres dorsans, savoir faiz a tous presens et advenir que je prent et retient a cense annuelle et perpetuelle, pour moy, mes hoirs et les ayans cause de moy, de venerables et religieuses personnes abbey et couvent du monastere de Cisteaulx de la diocese de Chalon, deux mex, lun desquelz mex est maisonner et lautre non. Lesquelz mex sont situez et assiz en la rue de Villers, lun empres lautre de coste Thiebault Chauldot dune part, et Phelippe dit Le Bault dautre part. Parmy laquelle retenue je, ledit Huguenin Berget, suis tenuz et promet, par la teneur de ces presentes, faire une maison competant ou mex qui nest pas maisonner, a mes propres missions et despens, deans six ans prouchainement venant. Et ceste presente retenue et accencissement je faiz pour moy, mes hoirs et les ayans cause de moy, pour le pris et somme qui sensuit : cest assavoir pour le mex qui est maisonner, huit gros viez tournois dargent, une geline, et pour lautre mex, lequel je promet de maisonner quatre gros viez tournois et une geline, paiant un chacun an perpetuelment ausdiz religieux abbey et couvent dudit Cisteaulx ou a leur certain commandement, le jour de la feste de saint Jehan Euvangeliste. Et sera et commenceray le premier terme et paiement a la feste de saint Jehan Euvangeliste prouchainement venant, et ainsin un chacun an perpetuelment a ladicte feste de saint Jehan Euvangeliste. Et promet je, ledit Huguenin Berget, reteneur dessus nomme, par mon serement pour ce donne corporelment aux Sains Euvangilles de Dieu, et soubz lobligation de tous mes biens tant meubles comme heritaiges et des biens de mesdiz hoirs, ceste presente retenue et accensissement et les choses contenues en icelles tenir et avoir ferme estable et aggreable a tousjours maiz sens jamaiz contrevenir, maiz les sommes dessus dictes et gelines de cense annuelle et perpetuelle rendre et paier chacun an perpetuelment par moy, mes hoirs et les ayans cause de moy, ausdiz religieux abbey et couvent dudit Cisteaulx ou a leurs successeurs abbey et couvent dicellui lieu, au terme et par la maniere cy dessus declairee. Et avecques ce rendre et restituer ausdiz religieux tous coustz, dommaiges, missions, interestz et despens qui sur ce pourroient estre faiz, mis, soubztenuz et incouruz au deffault de paie de ladicte cense, ou de ce qui leur en sera ou pourray estre deuz de terme ou termes passez. En renuncent quant ad ce je, ledit reteneur, par mondit serement, et soubz lobligation avant dicte, a toutes choses tant de droit comme de fait et de coustumes ad ce contraires mesmement au droit disant general renonciation non valoir se lespecial ne precede. Et quant a lobservance de ce que dit est je, ledit reteneur, vueilz estre contrains et executez ainsi comme de chose adjugie par la court de monseigneur le duc de Bourgoingne, a la juridition, contraincte de laquelle court quant ad ce je soubzmet et oblige moy, mes hoirs et les ayans cause de moy et tous mesdiz biens. En tesmoing de ce, jay requis et obtenuz le seel de ladicte court estre mis et appenduz a ces presentes lettres, faites et passees en la presence de Jehan Joly, clerc, coadjuteur du tabellion, fermier de Rouvre pour mondit seigneur le duc. Presens Huguenin Humbert, barbier, demorant a Gilley, et Jehan Pechinot demorant a Villers, tesmoings ad ce appellez et requis, lan et le jour dessus diz. [Signé] Joly. [Sur le repli] G. Bernard.